

OKTATÁSÉRT FELELŐS ÁLLAMTITKÁRSÁG

**TANÉVKEZDŐ KIADVÁNY MELLÉKLETE**

2018/2019. TANÉV



**Melléklet**

**Gyakran ismételt kérdések a nevelési-oktatási intézmények által szervezett országhatárt átlépő autóbuszos kirándulások biztonságáról szóló 27/2017. (X. 18.) EMMI rendelettel kapcsolatban:**

**Mi minősül autóbusznak?**

A közúton történő személyszállításra alkalmas busz, beleértve a kisbuszt is, feltéve, hogy a jármű az M2, M3 járműkategóriába tartozik.

**Amennyiben a nevelési-oktatási intézmény saját busszal rendelkezik, és ezzel kívánja megvalósítani a külföldi kirándulást, vonatkozik-e rá a rendelet?**

A tanulók biztonsága érdekében, ebben az esetben is érvényesíteni kell a rendelet 2. § (2) bekezdésében foglaltakat, azaz a 2. § (2) bekezdés a); b); ba); bb); bc; pontokat.

Ebben az esetben nem történik szolgáltatóval való szerződéskötés, mivel az intézmény saját busszal rendelkezik. Ugyanakkor a fenntartó, az intézmény saját hatáskörben rendelkezhet az ezen követelményeknek való megfelelésről. Vagyis a busz tulajdonosa szakorvos által kiállított dokumentummal igazolja, hogy a kirándulás lebonyolításához a közúti járművezetők egészségi alkalmasságának megállapításáról szóló 13/1992. (VI. 26.) NM rendelet 1. melléklet 6. pont 6.2.1.1. alpontjában meghatározott betegséggel (obstruktív alvási apnoe szindróma) nem küzd a gépjármű vezetője.

**Milyen szakorvos jogosult kiadni a fentiekben foglalt igazolást?**

Az igazolást bármely szakorvos kiadhatja, azonban a gyakorlatban ez az egészségi alkalmassági vizsgálatokat végző szakorvos. Jellemzően tehát a háziorvos vagy foglalkozás egészségügyi szakorvos, aki alvási apnoé gyanúja esetén a vizsgált személyt további szakorvosi vizsgálatokra utalhatja.

**Milyen időtartamra érvényes ez az igazolás?**

A közúti járművezetők egészségi alkalmasságának megállapításáról szóló 13/1992. (VI. 26.) NM rendelet alapján az egészségi alkalmassági vizsgálatokat végző szakorvos állapíthatja meg a vizsgált személy egészségi állapota alapján, hogy az igazolást milyen időtartamra adja ki, azonban ez nem haladhatja meg az időszakos egészségügyi vizsgálatokra előírt 5, illetve 60 év felettiek esetében a 2 évet.

**A rendelet vonatkozik arra az esetre is, ha a tanulókat a közszolgáltatásban részt vevő menetrend szerint közlekedő autóbusszal (pl. Volánbusszal) szállítják?**

Nem vonatkozik.

A**mennyiben az autóbuszos szállítás nemcsak a köznevelésben részt vevő gyermekeket és diákokat érinti, úgy a rendelet hatálya vonatkozik-e a „vegyes csoport” utaztatására?**

A rendelet szerinti autóbuszos kirándulásra vonatkozó szabályokat a vegyes csoport utaztatása esetén is biztosítani kell, amennyiben a **nevelési-oktatási intézmény képviseletében eljáró személy köti a szerződést** a szolgáltatóval. A „vegyes csoport” ez esetben a felnőttek, egyéni utazók és a rendeletben foglaltak szerint megszervezett autóbuszos kiránduláson résztvevők összességét jelenti.

**Utazási iroda szervezésében megvalósuló külföldi autóbuszos kirándulás esetén kell-e alkalmazni a rendeletben foglaltakat?**

Amennyiben a nevelési-oktatási intézmény utazási irodával köt szerződést a külföldi autóbuszos kirándulás lebonyolítására, alkalmazni kell a rendeletben foglaltakat.

Amennyiben az utazási irodában egyéni jelentkezések alapján – kiskorúak esetében szülői beleegyezéssel – történik a szerződéskötés, azaz **nem az iskola szervezésében** valósul meg a külföldi autóbuszos kirándulás, nem kell alkalmazni a rendeletben foglaltakat.

**Amennyiben az autóbuszt külföldön bérelik, és csak külföldön közlekedik, vonatkozik-e rá a rendelet? (pl. a külföldi szállás és a sípálya közötti utazás)**

A rendelet a nevelési-oktatási intézmény felelősségi körének figyelembe vételével számol. Ilyen értelemben mindegy, hogy milyen székhelyű szolgáltatótól veszik igénybe a szállítási szolgáltatást, a rendeletben foglalt szabályozást alkalmazni kell.

Ugyanakkor, amennyiben **kizárólag külföldi forgalomban közlekedik** az autóbusz pl. a kérdésben megfogalmazott esetben, nem kell alkalmazni a rendeletben foglaltakat.

**Amennyiben külföldi székhelyű céggel köt szerződést a fenntartó, illetve intézmény, úgy a rendeletben megfogalmazottakat be kell-e tartani?**

Igen, mivel a szolgáltatást igénybevevők oldaláról fogalmazza meg a rendelet az autóbuszos kirándulás szervezésének követelményeit, vagyis azt, hogy a kirándulást milyen feltételeket biztosító szolgáltatótól lehet megrendelni.

**Külföldi állampolgár tanulók „cserediákok” magyarországi látogatása esetén is kell-e alkalmazni a rendelet?**

A rendeletben a címe alapján is „országhatárt átlépő autóbuszos kirándulás”-ról van szó. A rendelet hatálya és a jogszabály elnevezése is Magyarország területéről kilépő, majd az országba visszatérő utazás szabályait írja le, a külföldi diákok látogatása esetén nem ez valósul meg.

**Esélyteremtést szolgáló köznevelési vonatkozású támogatások, intézkedések**

**Rendszeres gyermekvédelmi kedvezmény**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban:Gyvt.) a gyermekvédelmi pénzbeli ellátások között szabályozza a rendszeres gyermekvédelmi kedvezményre való jogosultságot. A kedvezményre való jogosultság megállapításának célja annak igazolása, hogy a gyermek szociális helyzete alapján jogosult

* az ingyenes vagy kedvezményes intézményi gyermekétkeztetésnek (Gyvt. 21/B. §), valamint a Gyvt. 21/C. § szerinti feltételek fennállása esetén a szünidei gyermekétkeztetésnek,
* az augusztus, illetve november hónapban biztosított természetbeni támogatásnak (gyermekvédelmi Erzsébet-utalvány),
* a külön jogszabályokban meghatározott egyéb kedvezményeknek (pl. tankönyvtámogatás) igénybevételére.

A kedvezmény célja, hogy az anyagi okok miatt rászoruló gyermeket segítse abban, hogy a gyermeki jogokkal összhangban a családja képes legyen a gyermek otthon történő ellátására. A kedvezményt olyan gyermek kaphatja, akinek gondozó családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 135% -át (2018. évben 38 475 Ft), bizonyos esetekben (egyedülálló szülő, vagy tartósan beteg, súlyosan fogyatékos gyermek, vagy nagykorúvá vált, a nappali oktatás munkarendje szerint tanulmányokat folytató 23 évesnél fiatalabb, vagy a felsőoktatási intézmény nappali tagozatán tanulmányokat folytató25 évesnél fiatalabb gyermek esetén) 145%-át (2018. évben 41 325 Ft), és a törvényben meghatározottnál magasabb értékű vagyona nincs.

Nagykorúvá vált gyermek esetén a jövedelmi és vagyoni feltételek mellett a jogosultság megállapításának további feltétele a jogszabály szerinti tanulói/hallgatói jogviszony fennállása, továbbá, hogy az érintett a nagykorúvá válását megelőző második hónap első napja, valamint a nagykorúvá válásának napját megelőző nap közötti időszakban legalább egy napig rendszeres gyermekvédelmi kedvezményre volt jogosult. A jogosultság alkalmanként egy év időtartamra kerül megállapításra.

A rendszeres gyermekvédelmi kedvezmény egy, speciális jogosulti kör számára nyújtható támogatási eleme a „pénzbeli ellátás”. A pénzbeli ellátásra azok a családba fogadó gyámok jogosultak, akik a gyermek tartására is kötelesek és nyugdíjban, megváltozott munkaképességűek ellátásában vagy olyan ellátásban részesülnek, amely a nyugdíjszerű rendszeres szociális ellátások emeléséről szóló jogszabály hatálya alá tartozik. A pénzbeli ellátás havi összege gyermekenként az öregségi nyugdíj mindenkori legkisebb összegének 22%-a (2018. évben: 6 270 Ft). A pénzbeli ellátásra jogosultak részére tárgyév augusztus és november hónapban pótlék kerül folyósításra, amelynek összege 2018. évben alkalmanként és gyermekenként 8 400 Ft.

A rendszeres gyermekvédelmi kedvezményre való jogosultság megállapítása a települési önkormányzat jegyzőjének feladat- és hatáskörébe tartozik. A jogosultság megállapítása iránti kérelmet elsősorban a szülő, más törvényes képviselő vagy a jogosult nagykorú nyújthatja be a lakcíme szerint illetékes települési önkormányzat polgármesteri hivatalánál. A kérelem ezen felül a kormányablakokban is előterjeszthető.

**A rendszeres gyermekvédelmi kedvezményre való jogosultság elemei**

**Erzsébet-utalvány**

A kedvezményre jogosult gyermek részére tárgyév augusztus és november hónapjaiban természetbeni támogatásként ún. „gyermekvédelmi” Erzsébet-utalvány kerül biztosításra. Az utalvány élelmiszer, ruházat, tanszer vásárlására is felhasználható. Az utalvány a kedvezményre jogosult és egyben hátrányos, halmozottan hátrányos helyzetű gyermekek számára alkalmanként 6.500 Ft (emelt összegű támogatás), az e feltételnek nem megfelelő, de kedvezményre jogosult gyermek számára alkalmanként 6.000 Ft (alapösszegű támogatás) értékben kerül biztosításra.

**Gyermekétkeztetés kedvezménye**

* **Ingyenes és kedvezményes intézményi gyermekétkeztetés**

Az ingyenes és kedvezményes gyermekétkeztetés – a rendszeres gyermekvédelmi kedvezményre való jogosultság mellett – további jogcímek alapján is megállapítható. A Gyvt. rendelkezései értelmében 2015. szeptember 1-től:

1. Az intézményi gyermekétkeztetést **ingyenesen** kell biztosítani (**ingyenes étkezés**) [Gyvt. 21/B. § (1)-(2) bekezdés]

*a)* **a bölcsődei ellátásban** (bölcsőde, mini bölcsőde) **vagy óvodai nevelésben részesülő gyermek után, ha**

* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át (2018-ban: 119 301 Ft-ot), vagy
* nevelésbe vették;

*b)* **az 1-8. évfolyamon nappali rendszerű iskolai oktatásban részt vevő tanuló után, ha**

* rendszeres gyermekvédelmi kedvezményben részesül, vagy
* nevelésbe vették;

*c)* **azon *a)* és *b)* pont szerinti életkorú, rendszeres gyermekvédelmi kedvezményben részesülő gyermek után**, akit fogyatékos gyermekek számára nappali ellátást nyújtó, az Szt. hatálya alá tartozó intézményben helyeztek el;

*d)* az 1-8. évfolyamon felül nappali rendszerű iskolai oktatásban részt vevő tanuló után, ha

* nevelésbe vették, vagy
* utógondozói ellátásban részesül.

1. Az intézményi gyermekétkeztetést az intézményi térítési díj 50%-os normatív **kedvezményével** kell biztosítani (**kedvezményes gyermekétkezés**)

*a)* az 1-8. évfolyamon felül nappali rendszerű iskolai oktatásban részt vevő tanuló után, ha rendszeres gyermekvédelmi kedvezményben részesül;

*b)* az 1-8. és az azon felüli évfolyamon nappali rendszerű iskolai oktatásban részt vevő tanuló után, ha olyan családban él, amelyben három vagy több gyermeket nevelnek, feltéve, hogy a tanuló – rendszeres gyermekvédelmi kedvezményre való jogosultsága alapján – nem részesül ingyenes étkezésben;

*c)* az 1. pont *b)* és *d)* alpontja szerinti életkorú, tartósan beteg vagy fogyatékos gyermek után, feltéve, hogy az 1. pont *b)-d)* alpontja alapján a gyermek nem részesül ingyenes étkezésben.

Az ingyenes vagy kedvezményes intézményi gyermekétkeztetés gyermekenként csak egy jogcímen vehető igénybe.

A rendszeres gyermekvédelmi kedvezmény megállapítására irányuló kérelem nyomtatványon a szülő, törvényes képviselő nyilatkozhat arról, hogy amennyiben a gyermek számára a jogosultság megállapításra kerül, a kedvezmény első alkalommal történő megállapítása esetén a jegyző a határozatot küldje meg a gyermek étkeztetését biztosító intézmény részére.

Az ingyenes vagy kedvezményes étkezés jogosultsági feltételeinek fennállását a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendeletben (a továbbiakban: Kormányrendelet) foglaltak szerint kell igazolni.

**Az ingyenes vagy kedvezményes étkezésre való jogosultság megállapításához**

* ***óvodai étkezés esetén***[[1]](#footnote-1) a törvényes képviselőnek a Kormányrendeletben rendszeresített formanyomtatványon kell nyilatkoznia a kedvezményre jogosító körülményről, és a formanyomtatványt az intézményhez benyújtani
  + a Kormányrendelet 6. melléklete – NYILATKOZAT a Gyvt. 21/B. § (1) bekezdés a) pontja szerinti ingyenes bölcsődei, mini bölcsődei és óvodai gyermekétkeztetés igénybevételéhez;
  + a Kormányrendelet 9. melléklete – IGAZOLÁS az átmeneti gondozásban lévő, az ideiglenes hatállyal elhelyezett és a nevelésbe vett gyermek ingyenes bölcsődei gondozásra és a nevelésbe vett gyermek, utógondozói ellátásban részesülő fiatal felnőtt ingyenes intézményi gyermekétkeztetés igénybevételére való jogosultságához.
* ***iskolai étkezés esetén***
* a Kormányrendelet 8. melléklete - NYILATKOZAT a Gyvt. 21/B. § (1) bekezdés b)-d) pontja és a Gyvt. 21/B. § (2) bekezdése szerinti ingyenes vagy kedvezményes intézményi gyermekétkeztetés igénybevételéhez, mellyel egyidejűleg:
* *három és többgyermekes családok* gyermekeinek gyermekétkeztetés esetén járó normatív kedvezmény igénybevételéhez elégséges a szülő nyilatkozata, arról, hogy hány gyermeket nevel a háztartásában, ennek további igazolását a jogszabály nem írja elő.
* ha a normatív kedvezményre való jogosultságot a *rendszeres gyermekvédelmi kedvezményben* való részesülés alapozza meg, akkor az arról szóló hatósági döntést, vagy annak másolatát kell bemutatni az intézménynek, az étkeztetést biztosítónak,
* amennyiben a kedvezmény jogalapját *tartós betegség, vagy fogyatékosság* képezi, akkor e feltétel fennállását a magasabb összegű családi pótlék megállapításáról szóló határozattal, illetve a tartós betegség esetén szakorvosi igazolással, fogyatékosság esetén a szakértői és rehabilitációs bizottság szakvéleményével (vagy ezek másolatával) kell igazolni a térítési díj fizetésére kötelezett személynek. A jogszabály tehát opcionálisan ad lehetőséget a szülő számára, hogy vagy a szakértői szakvéleménnyel, vagy a szakorvosi igazolással, vagy a magasabb összegű családi pótlékról szóló határozatával igazolja a jogosultság feltételét, attól függően, hogy mi áll rendelkezésére,
* *Kormányrendelet 9. melléklete* – IGAZOLÁS az átmeneti gondozásban lévő, az ideiglenes hatállyal elhelyezett és a nevelésbe vett gyermek ingyenes bölcsődei gondozásra és a nevelésbe vett gyermek, utógondozói ellátásban részesülő fiatal felnőtt ingyenes intézményi gyermekétkeztetés igénybevételére való jogosultságához
* ***Szünidei gyermekétkeztetés***

A Gyvt. 21/C. §-a szerinti szünidei gyermekétkeztetésre akkor jogosult a rendszeres gyermekvédelmi kedvezményben részesülő gyermek, ha a hátrányos, vagy halmozottan hátrányos helyzetének (HH-HHH) fennállása is megállapításra kerül. Ezen felül a szünidei gyermekétkeztetésbe az e feltételeknek meg nem felelő (nem HH-HHH-s), de rendszeres gyermekvédelmi kedvezményre jogosult gyermek is bevonható, ha az önkormányzat ezt biztosítja.

A szünidei gyermekétkeztetés keretében a lakóhely szerinti települési önkormányzatoknak kötelező feladatként kell biztosítaniuk valamennyi rendszeres gyermekvédelmi kedvezményre jogosult hátrányos, halmozottan hátrányos helyzetű gyermek napi egyszeri ingyenes meleg étkezésben részesítését (amennyiben azt a szülő kérelmezi) a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon, továbbá minden – a 2018/2019. tanév rendje rendeletben dátumszerűen meghatározott – iskolai szünet, bölcsődés, óvodás gyermek esetében pedig a bölcsőde, óvoda ennek megfelelő zárva tartása idejére eső munkanapokon.

Az intézményi jogviszonnyal nem rendelkező (a gyakorlatban elsősorban a bölcsődébe nem járó három év alatti, illetve a már nem tanköteles korú, és iskolába nem járó) gyermekek szünidei gyermekétkeztetése a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon, továbbá minden, a 2018/2019. tanév rendje rendeletben meghatározott iskolai szünet munkanapjain szintén kötelezően ellátandó önkormányzati feladat.

A szünidei gyermekétkeztetéshez kapcsolódóan a települési önkormányzat szabadidős programot biztosíthat a gyermekek számára, különösen a nyári szünet időtartama alatt.

A települési önkormányzat jegyzője írásban tájékoztatja azon hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermek szülőjét vagy más törvényes képviselőjét, akinek gyermeke tekintetében a hátrányos vagy halmozottan hátrányos helyzet az adott év

1. szeptember 1-jén fennáll, az évközi szünet időtartamára eső szünidei gyermekétkeztetés igénybevételének lehetőségéről, az igénybevétel módjáról, valamint a szünidei gyermekétkeztetés biztosításának időtartamáról, helyszínéről és módjáról minden év szeptember 15-éig,
2. május 1-jén fennáll, a nyári szünet időtartamára eső szünidei gyermekétkeztetés igénybevételének lehetőségéről, az igénybevétel módjáról, valamint a szünidei gyermekétkeztetés biztosításának időtartamáról, helyszínéről és módjáról minden év május 15-éig.

A települési önkormányzat jegyzője a tájékoztatással egyidejűleg megküldi a jogosultnak a szünidei gyermekétkeztetés igényléséhez szükséges, a Kormányrendelet 7. melléklete szerinti nyilatkozatot. Ha a jogosult több hátrányos vagy halmozottan hátrányos helyzetű gyermeket nevel, a gyermekek számának megfelelő számú nyilatkozatot kell számára megküldeni.

A települési önkormányzat jegyzője a tájékoztató kiküldésével egyidejűleg a tájékoztató címzettjeiről értesíti a család- és gyermekjóléti szolgálatot, amely az értesítés alapján felkeresi a hátrányos helyzetű és a rendszeres gyermekvédelmi kedvezményben részesülő, halmozottan hátrányos helyzetű gyermeket nevelő családot, és segítséget nyújt a jogosultnak a 7. melléklet szerinti nyilatkozat kitöltéséhez és benyújtásához. A 7. melléklet szerinti nyilatkozat - az évközi szünet időtartama kivételével - a nevelési év, tanév során bármikor benyújtható, illetve módosítható.

A települési önkormányzat jegyzője minden egyes szünidei gyermekétkeztetés megkezdése előtt a helyben szokásos módon, valamint az intézményi gyermekétkeztetést biztosító intézményeken keresztül felhívja a jogosultak figyelmét a szünidei gyermekétkeztetésre, annak időtartamára és helyszínére.

**Külön jogszabályokban biztosított egyéb kedvezmények**

A rendszeres gyermekvédelmi kedvezményre való jogosultsághoz kapcsolódó, külön jogszabályokban biztosított egyéb kedvezmények közül – a köznevelés tárgyát érintően – széles körben a tankönyvtámogatás kerül igénybe vételre. A tankönyvtámogatással kapcsolatos részletes információkat a tájékoztató tartalmazza.

**A hátrányos, halmozottan hátrányos helyzet tényének megállapítása**

A Gyvt. gyermeki jogként fogalmazza meg a hátrányos, halmozottan hátrányos helyzetű gyermek fejlődését hátráltató körülmények leküzdéséhez nyújtott segítséghez és esélyeinek növeléséhez való jogát [Gyvt. 6. § (2a) bekezdés].A szabályozás célja a gyermek hátrányainak kompenzálása, esélyeinek növelése koragyerekkortól fiatal koráig, minél sikeresebb társadalmi integrációjának elősegítése érdekében.

A hátrányos, halmozottan hátrányos helyzet szempontjából meghatározó tényezők – a gyermek rendszeres gyermekvédelmi kedvezményre való jogosultságának fennállásán túl – a következők:

* a szülő, a családba fogadó gyám alacsony iskolai végzettsége;
* a szülő, a családba fogadó gyám alacsony foglalkoztatottsága;
* az elégtelen lakókörnyezet vagy lakáskörülmények. [Gyvt. 67/A. § (1) bekezdése]

Az alacsony iskolai végzettség azt jelenti, hogy a rendszeres gyermekvédelmi kedvezmény igénylésének időpontjában a gyermeket együtt nevelő mindkét szülő, a gyermeket egyedül nevelő szülő, illetve a gyám legmagasabb iskolai végzettsége alapfokú.

Az alacsony foglalkoztatottság alatt azt kell érteni, hogy a rendszeres gyermekvédelmi kedvezmény igénylésének időpontjában a gyermeket nevelő szülők bármelyike vagy a családba fogadó gyám a szociális törvény (1993. évi III. tv.) szerinti aktív korúak ellátására (foglalkoztatást helyettesítő támogatásra vagy egészségkárosodási és gyermekfelügyeleti támogatásra) jogosult vagy a kedvezmény igénylésének időpontját megelőző 16 hónapon belül legalább 12 hónapig álláskeresőként tartotta nyilván az állami foglalkoztatási szerv.

Elégtelen lakókörnyezetről, illetve lakáskörülményről akkor beszélhetünk, ha a gyermek szegregátumnak nyilvánított lakókörnyezetben, vagy az eljárás során felvett környezettanulmány szerint félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

**Hátrányos helyzetű gyermek**: az a rendszeres gyermekvédelmi kedvezményre jogosult gyermek, aki esetében a fenti körülmények közül egy fennáll.

**Halmozottan hátrányos helyzetű gyermek**: az a rendszeres gyermekvédelmi kedvezményre jogosult gyermek, aki esetében a fent részletezett három körülmény közül (alacsony iskolai végzettség; alacsony foglalkoztatottság; elégtelen lakókörnyezet, lakáskörülmény) legalább kettő fennáll.

A rendszeres gyermekvédelmi kedvezményre való jogosultság fennállása tehát a hátrányos, halmozottan hátrányos helyzet megállapításának alapfeltétele, ugyanakkor emellett az életminőséget, az iskolai sikerességet általában kedvezőtlenül befolyásoló egyéb hátrányok (zsúfolt lakás, szülők alacsony iskolai végzettsége, munkanélkülisége stb.) fennállásának vizsgálata is szükséges.

A hátrányos, halmozottan hátrányos helyzet megállapítása iránti eljárás kérelemre indul. A kérelmet elsősorban a szülő, más törvényes képviselő vagy a nagykorú jogosult lakcíme szerint illetékes települési önkormányzat polgármesteri hivatalánál kell benyújtani. (Tekintettel arra, hogy a rendszeres gyermekvédelmi kedvezmény, valamint a hátrányos, halmozottan hátrányos helyzet fennállásának megállapítása iránti kérelem formanyomtatványa együtt szerepel, a hátrányos, halmozottan hátrányos helyzet megállapítása iránti kérelem – kifejezett jogszabályi előírás hiányában is – előterjeszthető a kormányablaknál is.)

**A gyermekétkeztetés biztosításának kötelezettsége**

A szabályozás [Gyvt. 21/A. § (3)] bekezdése pontosan meghatározza, hogy a különböző típusú fenntartók milyen módon kötelesek biztosítani a nevelési-oktatási intézménybe járó gyermek számára az étkeztetést:

* **a nem állami és egyházi fenntartó** az általa fenntartott nevelési-oktatási intézményben,
* **a települési önkormányzat** az általa fenntartott óvodában és a közigazgatási területén a tankerületi központ, valamint az állami szakképzési és felnőttképzési szerv által fenntartott nem bentlakásos nevelési-oktatási intézményben,
* **a fenntartó** az egyéb állami fenntartású intézményben a gyermekek és a tanulók számára az óvodai nevelési napokon, illetve az iskolai tanítási napokon biztosítja a déli meleg főétkezést és a két további étkezést.

Ha a gyermek, tanuló bentlakásos (szociális, gyermekvédelmi vagy nevelési-oktatási) intézményben van elhelyezve, abban az esetben a nevelési, iskolai tanítási napokon kívül, valamint a déli meleg főétkezésen és a két további étkezésen felül a gyermekek, tanulók számára az étkeztetést az elhelyezést nyújtó intézmény fenntartójának kell biztosítani.

Lényeges hangsúlyozni, hogy a fenntartó típusától függetlenül – a szülő, törvényes képviselő (a továbbiakban együtt: szülő) eltérő rendelkezése hiányában – a nevelési-oktatási intézménynek napi háromszori étkezést kell biztosítania a gyermekeknek. A szülő jogosult úgy rendelkezni, hogy külön csak az ebédet igényli meg gyermeke számára. A nevelési-oktatási intézmény, a fenntartó azonban nem gyakorolhat nyomást a szülőre olyan módon, hogy a szülő csak az ebédet igényelje meg gyermeke részére. A szülő szabadon rendelkezik arról, hogy a nevelési-oktatási intézmény a déli meleg főétkezésen kívül a két kisétkezést (jellemzően a tízórait és uzsonnát) is biztosítsa-e a gyermeke számára. A szülő szabad döntését a nevelési-oktatási intézmény semmilyen módon nem befolyásolhatja.

Ezen túlmenően a Gyvt. lehetővé teszi, hogy iskolai étkeztetésben, azaz napi háromszori étkeztetésben részesüljön az a tanuló is, aki a napközit nem veszi igénybe.

A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. A személyi térítési díjat az intézményvezető a napi összeg általános forgalmi adóval növelt összegének és az igénybe vett étkezések számának, valamint a normatív kedvezményeknek a figyelembevételével állapítja meg. Ha az étkeztetési feladatot a települési önkormányzat látja el, intézményvezető alatt a települési önkormányzat azon intézményének vezetőjét kell érteni, amely a gyermekétkeztetést biztosítja. Ha a kötelezett a személyi térítési díjat vitatja, illetve annak csökkentését vagy elengedését kéri, a személyi térítési díj összegéről történő értesítés kézhezvételétől számított nyolc napon belül a települési önkormányzathoz fordulhat. Ha a települési önkormányzat intézmény közreműködése nélkül biztosítja a gyermekétkeztetést, a személyi térítési díj megállapítására, annak vitatására, csökkentésére és elengedésére vonatkozó szabályokat rendeletében állapítja meg.

**Újdonságok a szakképzésben**

**Új szakképesítések megjelenése az iskolai rendszerű képzésben**

Honvéd altiszt (katonai pénzügyi ágazat)

A Magyar Honvédség hazai és nemzetközi szerepvállalásaiból fakadó altiszti, szakügyintézői feladatok végrehajtásának követelményei megkövetelik a közgazdasági szakismeretekbe ágyazott katonai-pénzügyi ismeretek honvédelmi ágazati alkalmazását. A civil képzési rendszerben jelenleg elérhető kompetenciák speciális tartalmú kiegészítésével/bővítésével megvalósuló képzések segítik a vonatkozó feladatok (háborús és nemzetközi pénzügyek), valamint a békeidőszaki működési feladatok (katonai pénzügyi biztosítás, pénztárszolgálat ellátása) teljes körű, magas színvonalú ellátását.

Mentésirányító

Az elmúlt években megújult a mentésirányítás eszközparkja és logisztikája. Az új rendszer új ismereteket és készségeket vár el a segélyhívásokat felvevő és a mentőegységeket irányító szakemberektől. A sürgősségi betegellátás színvonalának emelése, a rendszer biztonságos, jó hatásfokú működtetése érdekében került sor az 54 723 01 OKJ számú Gyakorló mentőápolói képzésre épülő 55-ös szintű mentésirányítói szakképesítés-ráépülés bevezetésére.

Pék-cukrász

A 2012-es OKJ módosítás során törlésre került az OKJ-ból a pék-cukrász szakképesítés. Azóta a sütő- és cukrásziparban egyaránt jelentős hiány mutatkozott a két szakmához értő szakképesítéssel bíró szakemberekre. A sütőipari ágazat szerkezetét jelentősen megváltoztatták az elmúlt 15 év során ezen a területen tevékenykedő gazdasági szereplők, a kis- és középvállalkozások között kiéleződött a verseny. A pék-cukrász szakképesítés ismételt bevezetése lehetőséget ad arra, hogy a kis- és középvállalkozások alkalmazkodni tudjanak a sütőiparban történő változásokhoz. A kézműves szakmának szüksége van olyan szakemberekre, akik folyamatos megújulásra képesek, innovatívak, hozzáértésüket és tudásukat a sütő- és cukrásziparban egyaránt hasznosítani tudják, és nem jelent gondot akár egy tészta vagy kenyér elkészítése vagy különböző cukrászsütemények készítése, dekorálása sem.

A kőfaragó, műköves és épületszobrász szakképesítés szétválasztása

A gazdasági és az építőipari ágazati változások, a szakterületek specifikálódása indukálták az OKJ-ban szereplő 34 582 07 kőfaragó, műköves és épületszobrász szakképesítés két szakképesítésre történő szétválasztását 34 582 17 kőfaragóra, illetve 34 582 16 épületszobrász és műkövesre. A tapasztalatok alapján a két szakterület olyan eltérő gyakorlati felkészültséget igényel, amelynek magas színvonalú elsajátítása nem lehetséges összevont módon az adott képzési idő alatt. Ezen túlmenően a munkaerőpiacon nagyobb igény jelentkezik a felkészült kőfaragó szakemberek iránt.

**A képzési lehetőségek változása**

Az elmúlt időszak képzési tapasztalatai, létszámai és igényei alapján egyes szakképesítések esetén változtak a képzési lehetőségek. A 2019/2020. tanévtől a következő szakképesítések esetén már csak érettségi utáni két éves képzésbe történhet beiskolázás:

54 863 01 Fegyverműszerész,

54 724 01 Fogtechnikus gyakornok,

54 810 01 Fotográfus és fotótermék-kereskedő,

54 215 01 Gyakorló hangszerkészítő és -javító (a hangszercsoport megjelölésével),

54 347 01 Idegennyelvű ipari és kereskedelmi ügyintéző,

54 841 10 Jegyvizsgáló,

54 213 06 Kiadványszerkesztő technikus,

54 523 03 Közlekedésautomatikai műszerész,

54 725 08 Látszerész és optikai árucikk-kereskedő,

54 726 02 Ortopédiai műszerész,

54 542 03 Textilipari technikus.

**A mellék-szakképesítés választhatóvá válása, alternatív tanulási utak a szakgimnáziumban**

A szakképzési törvény 2018. január 1-jén hatályba lépett módosításai változást hoztak a szakgimnáziumi képzés tananyagtartalmának felépítésében. A változás támogatja a rugalmas, az adott ágazathoz igazodó tanulási utak kialakítását a szakgimnáziumokban. Ennek keretében a 2018/2019. tanévben már második alkalommal a 10. évfolyamon tanulók dönthetnek arról, hogy a tanult főszakképesítéshez kapcsolódó mellék-szakképesítést kívánják-e tanulni képzésük 11–12. évfolyamán. Fontos célkitűzés, hogy a szakgimnáziumi tanulók – vállalatok által elvárt – szakmai kompetenciái fejlődjenek, az ágazati szakmai érettségi vizsgán jól teljesítsenek, megfelelő tudással rendelkezzenek különösen a szakirányú  felsőoktatásba való belépéshez, és e mellett sikeres technikusokká váljanak a szakmai képzésük végén. Az új tanulási utak kialakítása keretében a szakképző iskolák lehetőséget kapnak annak meghatározására, hogy melyek azok az ágazati szakmai készségeket erősítő tartalmak, amelyek hozzájárulnak a szakgimnáziumi tanulók munkaerő-piaci keresettségének növeléséhez. A szakgimnáziumnak az új jogszabályi keretek között – a szakmai képzés során a főszakképesítés kötelező tanulmányai mellett – legalább két alternatív tanulási lehetőséget kell felajánlania tanulói számára a szakmai tudás erősítése, szélesítése céljából. Egyrészt biztosítania kell a tanuló számára a mellék-szakképesítés megszerzésére irányuló képzés választásának lehetőségét, másrészt, ha a tanuló a mellék-szakképesítést nem választja, egyéb, az iskola által ajánlott, a tanuló szakmai kompetenciáit, tudását erősítő szakmai tartalmak tanulására kell lehetőséget adnia.

Ezen szakmai tartalmak meghatározásához készült javaslatok, ajánlások a Nemzeti Szakképzési és Felnőttképzési Hivatal [honlapjára](https://www.nive.hu/index.php?option=com_content&view=article&id=526) kattintva olvashatóak.

**Tervezett jogszabály-módosítás – A komplex szakmai vizsgáztatás szabályairól szóló 315/2013. (VIII. 28.) Korm. rendelet módosítása**

A módosult törvényi rendelkezések alapján a szakgimnáziumok 9–12. évfolyamain tanuló diákok számára választhatóan tanulható mellék-szakképesítések komplex szakmai vizsgái alapvetően a komplex szakmai vizsgáztatás általános szabályai szerint kerülhetnek majd megszervezésre. E képzéseknek és a vizsgáknak az érettségit megelőző időpontban történő megszervezése és lebonyolítása, illetve a megszerezhető egyes mellék-szakképesítések és egyes ágazati szakmai érettségi vizsgakövetelmények közötti tartalmi átfedések beszámítási lehetőségének kihasználása okán indokolt e vizsgák esetén speciális szabályok megállapítása az előkészítés, lebonyolítás és dokumentálás folyamatának egyértelműsítése, zavartalan lebonyolításának elősegítése érdekében. Indokolt azt is rögzíteni, hogy a szakgimnáziumi képzés érettségit megelőző időszakában kizárólag az Országos Képzési Jegyzékben mellék-szakképesítésként megjelölt szakképesítések szakmai vizsgáira kerülhet sor, amelyeknél az iskolarendszerű vizsgáztatás szabályai szerint kell eljárni.

Ezen túlmenően a Magyar Képesítési Keretrendszer (MKKR) bevezetéséhez kapcsolódó kormányzati törekvésekkel összefüggésben a komplex szakmai vizsgák dokumentumainak adatai közé felvételre kerülnek a vizsgákon megszerezhető szakképesítések MKKR és Európai Képesítési Keretrendszer (EKKR) szerinti szintjei. Ez a változás a kiadott bizonyítványokat is érinteni fogja. A tervek szerint az új EKKR, MKKR adatokkal kiegészített bizonyítvány-nyomtatványok 2019-től kerülnek bevezetésre azzal, hogy várhatóan 2019. december 31-ig még a korábbi bizonyítvány nyomtatványok is felhasználhatóak lesznek. Az új rendelkezések hatályba lépésétől kezdődően a korábbi bizonyítvány nyomtatványokon záradékkal kell majd feltüntetni az EKKR, MKKR adatokat.

**Az egyházi jogi személy, a nemzetiségi önkormányzat és a magánfenntartókat érintő finanszírozás éves rendje**

A 2018/2019. tanévben a nevelési-oktatási, valamint pedagógiai szakszolgálati intézményt fenntartó nemzetiségi önkormányzat, az egyházi és a magán köznevelési intézmény fenntartója részéreaz általuk fenntartott nevelési-oktatási intézményben, továbbá pedagógiai szakszolgálati intézményben ellátott és finanszírozott feladatok alapján az állam költségvetési támogatást állapít meg

* a Magyarország 2018. évi központi költségvetéséről szóló 2017. évi C. törvény (a továbbiakban: 2018. évi kvtv.) valamint
* a Magyarország 2019. évi központi költségvetéséről szóló 2018. évi L. törvény (a továbbiakban: 2019. évi kvtv.) rendelkezései alapján.

A költségvetési támogatás igénylése, elszámolása, ellenőrzése rendjét a nemzeti köznevelésről szóló törvény végrehajtásáról rendelkező 229/2012. (VIII. 28.) Korm. rendelet (a továbbiakban: Korm. rendelet) III/A. fejezete határozza meg.

**2018. szeptember 1-jével megszűnik az egységes óvoda-bölcsőde**, mint többcélú intézménytípus, így erre vonatkozóan **ettől az időponttól erre a célra támogatás nem igényelhető.**

Az alábbiakban összefoglaló táblázatban közöljük az egyházi és nem állami fenntartókat érintő költségvetési támogatás igénylési, elszámolási rendjét:

|  |  |  |  |
| --- | --- | --- | --- |
| **a fenntartó teendője** | jogszabály | támogatási jogcím | határidő |
| költségvetési támogatási igény, benyújtása a Magyar Államkincstár területileg illetékes megyei igazgatósága számára | Korm. rendelet 37/C. § (1) bek. | a kvtv. szerinti valamennyi jogcím | költségvetési támogatási igény éve január 31. |
| költségvetési támogatási igény, benyújtása a Magyar Államkincstár Budapesti és Pest Megyei Igazgatósága számára | Korm. rendelet 37/S. § (2) bek. a) pont | Hit- és erkölcstanoktatáshoz kapcsolódó átlagbér alapú és tankönyvtámogatás a naptári év január-augusztus időszakára | költségvetési támogatási igény éve január 31. |
| költségvetési támogatási igény, benyújtása a Magyar Államkincstár Budapesti és Pest Megyei Igazgatósága számára | Korm. rendelet 37/S. § (2) bek.b) pont | Hit- és erkölcstanoktatáshoz kapcsolódó átlagbér alapú és tankönyvtámogatás a naptári év szeptember-december időszakára | költségvetési támogatási igény éve június 30. |
| költségvetési támogatási igény módosítás benyújtása a Magyar Államkincstár területileg illetékes megyei igazgatósága számára | Korm. rendelet 37/C. § (4) bek. a) pont | átlagbér alapú támogatás a naptári év szeptember-december időszakára | költségvetési támogatási igény éve június 30. október 31. |
| Korm. rendelet 37/C. § (4) bek. b) pont | naptári évre a gyermek- és tanulóétkeztetés jogcím esetén |
| Korm. rendelet 37/C. § (4) bek. c) pont | tankönyvtámogatás jogcím esetén | költségvetési támogatási igény éve június 30. |
| Korm. rendelet 37/C. § (5) bek. | minősített pedagógus után igényelhető bérnövekmény a naptári év szeptember-december időszakára | költségvetési támogatási igény éve október 31. |
| költségvetési támogatási igény módosítás benyújtása a Magyar Államkincstár Budapesti és Pest Megyei Igazgatósága számára | Korm. rendelet 37/S. § (3) bek. | Hit- és erkölcstanoktatáshoz kapcsolódó átlagbér alapú és tankönyvtámogatás a naptári év szeptember-december időszakára | költségvetési támogatási igény éve október 31. |
| új köznevelési intézmény, új feladatellátási hely év közben történő alapítása vagy átvétele esetén költségvetési támogatási igény benyújtása a Magyar Államkincstár területileg illetékes megyei igazgatósága számára | Korm. rendelet 37/D. § (1) bek. | a kvtv. szerinti valamennyi jogcím | költségvetési támogatási igény éve augusztus 31. |
| új feladatellátási hely év közben történő alapítása esetén (kizárólag óvoda, kollégium, pedagógiai szakszolgálat esetén) költségvetési támogatási igény benyújtása a Magyar Államkincstár területileg illetékes megyei igazgatósága számára | Korm. rendelet 37/D. § (1) bek. | a kvtv. szerinti valamennyi jogcím | a működés megkezdését követő 15. napig |
| költségvetési támogatási igény benyújtása a Magyar Államkincstár területileg illetékes megyei igazgatósága számára | Korm. rendelet 37/C. § (5) bek. | minősített pedagógus után igényelhető bérnövekmény a naptári év szeptember-december időszakára | költségvetési támogatási igény éve október 31. |
| költségvetési támogatási igény benyújtása a Magyar Államkincstár területileg illetékes megyei igazgatósága számára | 2018. évi kvtv. 7. melléklet VI. 3 pont | tankönyvtámogatás jogcím esetén | költségvetési támogatási igény éve október 31. |
| elszámolás a 2018. évre igényelt költségvetési támogatás felhasználásáról a Magyar Államkincstár területileg illetékes megyei igazgatósága, bevett egyházak által nyújtott hit-és erkölcstanoktatáshoz kapcsolódó támogatások esetén a Budapesti és Pest Megyei Igazgatóság számára | 2018. évi kvtv. 7. sz. melléklet VI. kiegészítő szabályok 25. a) pont | a kvtv. szerinti valamennyi jogcím | a költségvetési támogatás évét követő március 31. |
| bejelentés a Magyar Államkincstár területileg illetékes megyei igazgatósága, bevett egyházak esetén a Budapesti és Pest Megyei Igazgatósága számára | Korm. rendelet 37/H. § (1) bek., 37/I. § (1) – (2) bek., 37/S. § (8) bek. |  | a változás, illetve döntés bekövetkeztét követő 8 napon belül |
| elszámolás a fenntartó tárgyévben történő megszűnése, a fenntartói jog átadása esetén a Magyar Államkincstár területileg illetékes megyei igazgatósága számára | Korm. rendelet 37/I. § (2) bek. | a kvtv. szerinti valamennyi jogcím | megszűnés, a fenntartói jog átadása napjától számított 8 napon belül |

**Testnevelés és sport**

**A tanulók fizikai állapotának és edzettségének vizsgálata**

A 2018/2019. tanévben is országos mérés, értékelés keretében kell gondoskodni a tanulók fizikai állapotának és edzettségének vizsgálatáról. A vizsgálatot az iskoláknak a nappali rendszerű iskolai oktatásban részt vevő tanulók esetében – az 1−4. évfolyamon, valamint a felnőttoktatásban tanulók kivételével – 2019. január 9. és 2019. április 26. között kell megszervezniük. A mérés eredményeit az érintett nevelési-oktatási intézmények 2019. május 31-ig töltik fel a Nemzeti Egységes Tanulói Fittségi Teszt (NETFIT®) informatikai rendszerbe. A NETFIT® a mérési eredmények elemzése, értékelése alapján a szükséges intézkedések megtétele az intézményvezetők és a testnevelést tanító pedagógusok feladata.

**„Magyarország jó tanulója – jó sportolója 2018” pályázat**

Az Emberi Erőforrások Minisztériumának Oktatásért Felelős Államtitkársága ebben a tanévben is meghirdeti a „Magyarország jó tanulója − jó sportolója” pályázatot. A díjazottaknak a 2017/2018. tanévben elért tanulmányi eredményükért és kimagasló sportteljesítményükért az oktatásért felelős miniszter a „Magyarország jó tanulója − jó sportolója 2018” címet elismerő oklevelet adományoz. A pályázat részleteit a kormányzati portálon, az Oktatásért Felelős Államtitkárság hírei között megjelenő Pályázati kiírás fogja tartalmazni.

**Diákolimpia®**

A Diákolimpia® sportversenyek a 20/2012. EMMI rendelet 183. § (1) bekezdés bb) pontja alapján az oktatásért felelős miniszter által meghirdetett és támogatott tanulmányi versenynek minősülnek. A 20/2012. EMMI rendelet 183. § (2) bekezdés (2) d) pontja, valamint a 2018/2019. tanév rendje rendelet 3. melléklete értelmében az oktatásért felelős miniszter és a Magyar Diáksport Szövetség (MDSZ) a 2018/2019. tanévben is közösösen hirdeti meg a Diákolimpiát®, nevezni kizárólag elektronikus úton lehet.

A versenyekkel kapcsolatos általános és sportági szabályokat rögzítő versenyszabályzat és versenykiírás szeptembertől elérhető a kormányzati portálon a Dokumentumok között (<http://www.kormany.hu/hu/dok#!DocumentBrowse>), továbbá az MDSZ honlapján (<http://www.mdsz.hu/diakolimpia/>). Az MDSZ – a megyei diáksport szervezetein keresztül – közvetlenül is eljuttatja a versennyel kapcsolatos információkat az iskolákhoz, a testnevelő kollégákhoz.

**A köznevelés komplex fejlesztése uniós forrásból**

Az Európai Unió erre az évtizedre szóló foglalkoztatási és növekedési stratégiája, az **Európa 2020 stratégia[[2]](#footnote-2)** **határozza meg az uniós, a nemzeti és a regionális szintű tevékenységek referenciakeretét**, amelyhez igazodva a tagországok nemzeti célértékeket határoztak meg.

Az **EU és Magyarország között létrejött Partnerségi Megállapodás[[3]](#footnote-3)** (PM) rögzíti, hogy a hazánk rendelkezésére álló fejlesztési források, az ún. Európai Strukturális és Beruházási Alapok (ESB alapok) hogyan támogatják a stratégia céljait. Az EU a megállapodás keretében 11 célterület támogatását teszi lehetővé Magyarország számára ebben a fejlesztési időszakban, amelyek között **a 10. tematikus cél: Az oktatásba és a képzésbe, többek között a szakképzésbe történő beruházás a készségek fejlesztése és az egész életen át tartó tanulás érdekében.** A megállapodásban foglaltak szerint: **A célkitűzések elérése érdekében** mindenekelőtt **a pedagógusok felkészítése, új tartalmi fejlesztések, új pedagógiai módszertani megközelítések elterjesztése, ágazati és intézményirányítási fejlesztések, köznevelési szolgáltatásokhoz való hozzáférés javítása szükséges, esetenként infrastrukturális fejlesztések is indokoltak.**

Az uniós források felhasználása tíz operatív program, az oktatási fejlesztések zöme az **Emberi** **Erőforrás Fejlesztési Operatív Program[[4]](#footnote-4)** (EFOP) keretében valósul meg. Az **EFOP konstrukciók összességében -** a fenti célkitűzések mentén - **komplex fejlesztést** valósítanak meg tesznek lehetővé a köznevelés rendszerében, a **tartalmi,** a **módszertani** és az **infrastruktúra-fejlesztést** érintően. Ezek a konstrukciók elsősorban az EFOP 1, 3. és 4. prioritása keretében kerültek meghirdetésre.

**Jelentősebb eredmények, a 2018/2019. tanévben várható fejlesztések**

Az EFOP **1. „Együttműködő társadalom”** **című prioritási** **tengelyéhez** tartozó konstrukciók célja:

* Az aktív befogadás, többek között az esélyteremtés és az aktív részvétel előmozdítása, valamint a foglalkoztathatóság javítása érdekében[[5]](#footnote-5)

Az EFOP-1.3.9-17 **Iskolaközpontú helyi együttműködések támogatása** című konstrukció keretében megvalósuló 69 projekt összesen 4,3 Mrd Ft támogatásban részesülhet. A kistelepülési iskolák és civil szervezetek együttműködésével megvalósuló tevékenységek céljai között szerepel a helyi közösségépítés, az ifjúsági szereplők társadalom és egymás felé való nyitásának segítése a családok tevékeny bevonásával 24 legfeljebb 36 hónap alatt.

Az **EFOP** **3. "Gyarapodó tudástőke" című prioritási** **tengelyéhez** tartozó konstrukciók célja:

* A végzettség nélküli iskolaelhagyás csökkentése, a köznevelés hátránykompenzációs képességének növelése, a szegregáció megszűntetése
* A minőségi oktatáshoz, neveléshez és képzéshez való hozzáférés biztosítása

**A 3. prioritási tengely keretében meghirdetett felhívások összértéke[[6]](#footnote-6) 333,4 Mrd Ft.**

2018. június 30-án sikeresen **lezárult az** **EFOP-3.1.1-16** azonosítószámú, **„*Kisgyermekkori nevelés támogatása”*** című, 1,2 Mrd Ft összköltségű kiemelt projekt, amelynek keretében 100 település bevonásával 4470 óvodapedagógus és 1005 óvodaigazgatással foglalkozó köztisztviselő képzése valósult meg, így erősítve az óvodák és a családi napközik esélyteremtő szerepét. A hátránycsökkentő óvodai nevelőmunka támogatása tovább folytatódik az elkövetkezendő években 150 óvoda bevonásával az **EFOP-3.1.5-16** azonosítószámú, **„*A tanulói lemorzsolódással veszélyeztetett intézmények támogatása”***című felhíváshoz kapcsolódóan. Ennek a felhívásnak a keretében összesen 300 szegregációval illetve lemorzsolódással legveszélyeztetettebb köznevelési intézmény fejlesztése valósul meg. Az intézmények kiválasztása, helyzetelemzésük elkészült, ebben a tanévben kezdődik az intézkedési terv megvalósítása.

A befogadó, nyitottságra ösztönző intézményi nevelés-oktatás pedagógiai eszköztárának a kidolgozását támogatják az **EFOP-3.1.2-16 *A pedagógusok módszertani felkészítése a végzettség nélküli iskolaelhagyás megelőzése érdekében*** című felhívás keretében megvalósuló fejlesztések. A kiemelt projekt egyik elemeként, a pedagógusképzéssel foglalkozó egyetemek közös munkája eredményeként készült el az a **komplex alapprogram**, amelynek a középpontjában a tanulók komplex személyiségfejlesztésére fókuszáló, a tanulást támogató módszerek állnak. A program alapelvei: az együttműködés, az egyenrangúság, a közösségi lét, a normativitás, az esélynövelés, azaz a hátrány-kompenzáció. Ezen alapelveket életgyakorlat-alapú, logikaalapú, mozgásalapú, művészetalapú, valamint a digitális alprogramhoz kapcsolódó módszerek,  tartalmak segítségével emeli át az iskola tanulási környezetébe. A program alkalmazásával remélhetően csökken az iskolai hiányzások száma, kedvezőbbé válik a kortárscsoport hatása a tanulók iskolai sikerességére, csökkennek a szociokulturális különbségek, összességében csökken a korai iskolaelhagyás mértéke. A **2018/2019. tanév folyamán tovább folytatódnak** az alapprogram alkalmazására **felkészítő pedagógus-továbbképzések**.

A **digitális oktatás** megvalósulásához elengedhetetlen a korszerű informatikai infrastruktúra és vezeték nélküli hálózat biztosítása a köznevelési intézményekben. Ennek érdekében a 2017/2018. tanévben megkezdődött **WiFi-hálózat-kiépítés** a 2018/2019. tanévben folytatódik, több mint 2600 feladatellátási helyen a kevésbé fejlett régiókban. 2018 tavaszán a kevésbé fejlett régiók állami fenntartású köznevelési intézményeiben a pedagógusok részére 45 670 db notebook kiosztásra került. Az eszközöket átvevő pedagógusok részére a fejlesztéseket megvalósító EFOP-3.2.4-16 projekt ingyenes, akkreditált továbbképzést biztosít. A továbbképzések igazodnak a pedagógusok meglévő digitális kompetenciáihoz, és hozzájárulnak az IKT eszközhasználattal összefüggő módszertani tudásuk és kultúrájuk megújulásához. A 2018/2019. tanév I. félévében 20 000 pedagógus továbbképzésbe történő bevonása valósulhat meg.

A 2017/2018. tanévben 800 köznevelési intézményben a tanulók által tanórán használható 24 000 db táblagép (tablet) került átadásra. A pedagógusok munkájának segítésére hozzávetőleg 8000 tantermi megjelenítő eszköz (interaktív panel és projektor) kiszállítása tervezett a 2018/2019. tanévben.

A **Közép-magyarországi régió** köznevelési intézményeiben hazai forrásból szintén folytatódik a **digitális oktatáshoz** szükséges sávszélességű szupergyors internet, illetve épületen belüli WiFi-hálózat kiépítése. A 2017/2018. tanévben hazai költségvetési forrásból 6,6 Mrd Ft értékben informatikai eszközfejlesztés valósult meg, melynek keretében a Klebelsberg Központ beszerzett mintegy 14 000 db asztali számítógépet, 6 000 db laptopot, 7 000 db projektort, valamit 7 500 db táblagépet a KMR régió mintegy 650 köznevelési intézménye számára.

**Ebben a tanévben számos pedagógus-továbbképzés várható különböző tematikával, e-learning, blended vagy kisebb arányban kontaktórás formában. A továbbképzések különösen a következő témakörökben kerülnek megrendezésre: óvópedagógiai módszertani, élménypedagógiával kapcsolatos, komplex alapprogram alkalmazására felkészítő, a lemorzsolódás megelőzésére alkalmas, helyi igényeknek megfelelően tanulást támogató pedagógiai módszerek alkalmazására, digitáliskompetencia-fejlesztő, digitális pedagógiai módszertani, művészetpedagógiai módszertani, tematikus napközi és tematikus bentlakásos programokra való felkészítő továbbképzések. (EFOP-3.1.2-16, EFOP-3.1.3-16, EFOP-3.1.5-16, EFOP-3.2.3-16, EFOP-3.2.4-16, EFOP-3.2.6-16, EFOP-3.3.5-17)**


Pilot program keretében (EFOP-3.3.5-17) Korszerű pedagógiai módszerek alkalmazását segítő Iskolai Közösségi Program kísérleti megvalósítása című felhíváshoz kapcsolódóan **tematikus napközi és bentlakásos programok** megvalósítása kezdődött el 2018 nyarán. A támogatásban részesülő, nemcsak állami fenntartású intézmények részvételével 2019 nyarán folytatódik az OH által az EFOP-3.2.15-VEKOP-17 konstrukcióban kifejlesztett nem formális és informális tanulási formákat támogató tartalmak tesztelése annak érdekében, hogy ezek továbbiakban más iskolák számára is hozzáférhetővé válhassanak.

**Az EFOP 4. "Infrastrukturális beruházások a gyarapodó tudástőke érdekében" című prioritási tengelyhez** tartozó konstrukciók célja:

* A minőségi közneveléshez és oktatáshoz való hozzáférés infrastrukturális feltételeinek megteremtése

A 4. prioritáson belül meghirdetett infrastrukturális fejlesztések **75%-a a köznevelési intézmények fejlesztését** célozza meg.

**Az EFOP keretében meghirdetett köznevelési infrastrukturális beruházások**



* Az állami fenntartású általános iskolák, középfokú iskolák, kollégiumok fejlesztésére meghirdetett felhívások keretösszege 89,87 Mrd Ft
* Az egyházi és egyéb, nem állami fenntartású köznevelési intézmények fejlesztésére meghirdetett felhívások keretösszege 30,53 Mrd Ft
* A fejlesztő nevelés-oktatást ellátó intézmények és a pedagógiai szakszolgálati feladatokat ellátó köznevelési intézmények fejlesztésére meghirdetett felhívás keretösszege 5 Mrd Ft

Az EFOP-4.1.3-17 konstrukció keretében támogatott 438 projekt esetében 2018. év végéig 29,34 Mrd Ft összértékben valósulhat meg **infrastrukturális intézményfejlesztés**, intézményenként 20-150 millió Ft értékben. Az intézményeknek többek között lehetőségük nyílik a nem engedélyköteles, kisebb volumenű felújítási-kivitelezési munkák elvégzésére, a közösségi terek és sportudvarok felújítására, továbbá a minőségi oktatás eszközfeltételének megteremtésére.

Az EFOP-4.1.2-17 konstrukció keretében támogatott 110 projekt, intézményenként 150 millió Ft - 1,5 Mrd Ft támogatással valósíthat meg **infrastrukturálisfejlesztést** 60,92 Mrd Ft összértékben. A érintett iskolák számára különösen szaktantermek kialakítására, épület-felújításra, épületrész-, szintráépítés-, tetőtér beépítés kivitelezésére, tornacsarnok építésre, iskolabusz beszerzésére nyílik lehetőség.

1. A bölcsődei, mini bölcsődei étkezés esetén is [↑](#footnote-ref-1)
2. forrás: <https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/european-semester/framework/europe-2020-strategy_hu#relatedlinks> [↑](#footnote-ref-2)
3. forrás:  <https://www.palyazat.gov.hu/szechenyi_2020> [↑](#footnote-ref-3)
4. <https://www.palyazat.gov.hu/az_europai_bizottsag_altal_elfogadott_operativ_programok_2014_20> [↑](#footnote-ref-4)
5. Szükség van a nélkülözés és a hátrányos helyzetek átöröklődésének megakadályozására, a társadalmi összetartás, az önkéntes és antidiszkriminációs szerepvállalás növelésére, a nyílt munkaerő-piacra átvezető aktív munkaerő-piaci programokba történő belépésre való felkészítésre, valamint a fiatalok sikeres társadalmi integrációjának elősegítésére.” (EFOP 2014-2020 1. táblázat, a beruházási prioritás (cél) kiválasztásának [↑](#footnote-ref-5)
6. EFOP + VEKOP + indikatív önerő, az Emberi Erőforrás Fejlesztési Operatív Program éves fejlesztési keretének megállapításáról szóló 1037/2016. (II. 9.) Korm. határozat módosításáról szóló 1182/2018. (III. 29.) Korm. határozat adatait felhasználva [↑](#footnote-ref-6)